فەرمانڕەوایەتیی جیھانی جوراسی
فەرمانڕەوایەتیی جیھانی جوراسی () فیلمێکی خەیاڵی زانستی ئەکشنی ساڵی ٢٠٢٢ی ئەمریکییە. لە دەرھێنانی کۆڵین ترێڤۆرۆ، کە ھاوبەشی سیناریۆی فیلمەکەی لەگەڵ ئێمیلی کارمایکل لە چیرۆکێکی دێریک کۆنۆلی و ترێڤۆرۆ نووسیوە. ئەم فیلمە پاشکۆیەکە بۆ فیلمی جیھانی جوراسی: شانشینی کەوتوو (٢٠١٨)، سێیەم و کۆتا قۆناغە لە بەشەکانی جیھانی جوراسی و شەشەم قۆناغە بە گشتی لە زنجیرە فیلمەکانی پارکی جوراسی، و کۆتایی بەو ھێڵی چیرۆکە ھێنا کە لە پارکی جوراسی (١٩٩٣) دەستی پێکرد. فیلمەکە چەند ڕۆڵگێڕێکی پڕ ئەستێرەی ھەیە کە بریتیین لە: کریس پرات، بڕایس داڵاس ھاوارد، لاورا دێرت، جێف گۆڵدبڵوم، سام نێڵ، دیواندا وایس، عومەر سی. دێرن و گۆڵدبلوم و نیل ڕۆڵی خۆیان لە بەشەکانی پارکی جوراسی دووبارە دەکەنەوە، بۆ یەکەمجار لە دوای فیلمە ڕەسەنەکەوە پێکەوە دەردەکەون. فیلمی جیھانی جوراسی: فەرمانڕەوایەتی گشتی چوار ساڵ دوای ڕووداوەکانی فیلمی جیھانی جوراسی: شانشینی کەوتوو دانراوە، لەگەڵ دایناسۆرەکان کە ئێستا شانبەشانی مرۆڤەکان لە سەرانسەری جیھاندا دەژین. فیلمەکە بەدوای ئۆین گرادی و کلێر دیرینگدا دەسووڕێتەوە کە دەست دەکەن بە ئەرکێکی ڕزگارکردن، لەکاتێکدا ئالان گرانت و ئیلی ساتلەر لەگەڵ ئیان مالکۆم یەکدەگرن بۆ ئاشکراکردنی پیلانێکی کۆمپانیای جینۆمیکی بایۆسین کە ڕکابەری یەکجارەکی پارکی جوراسییە. پلاندانان بۆ فیلمەکە لە ساڵی ٢٠١٤ دەستی پێکرد، پێش بڵاوکردنەوەی یەکەم بەشی جیھانی جوراسی. وێنەگرتنی فیلمەکە لە مانگی شوبات تا تشرینی دووەمی ٢٠٢٠ لە ڤانکۆڤەری کەنەدا، سویس، ماڵتا ئەنجامدرا. کۆمپانیای لێجێندەری پیکچەرز بەھۆی کۆتایی ھاتنی ھاوبەشی چوار ساڵەی لەگەڵ یونێڤێرساڵ بەشداری بەرھەمھێنانی فیلمەکە نەبوو. جیھانی جوراسی: فەرمانڕەوایەتی گشتی بۆ یەکەمجار لە مەکسیکۆ سیتی لە ڕێکەوتی ٢٣ی ئایاری ٢٠٢٢ نمایش کرا، و لە ١٠ی حوزەیرانی ٢٠٢٢ لە ئەمریکا لەلایەن کۆمپانیای یوونیڤەرساڵ پیکچەرز بڵاوکرایەوە. فیلمەکە ھاوشێوەی فیلمە دەستبەجێیەکانی پێش خۆی، سەرکەوتنێکی دارایی بەدەستھێنا و داھاتی یەک ملیار دۆلاری لە سەرانسەری جیھاندا بەدەستھێنا، بەمەش بووە سێیەم فیلمی زۆرترین داھاتی ساڵی ٢٠٢٢، و سێیەم فیلم کە لە دوای پەتای کۆڤید-١٩ بڵاوکرایەوە و داھاتی یەک ملیار دۆلاری بەدەستھێنا، و چوارەم فیلمە لەم زنجیرەفیلمەدا کە داھاتی یەک ملیار دۆلاریی بەدەستھێناوە. بەگشتی لەلایەن ڕەخنەگرانەوە پێداچوونەوەی نەرێنی لێکرا.

کورتە 
دوای چوار ساڵ لە وێرانکاری «ئایزلا نوبلار»ی جیھانی جوراسی: شانشینی کەوتوو، ئێستا دایناسۆرەکان لە ھەموو جیھاندا شانبەشانی مرۆڤ دەژین و ڕاو دەکەن. ئەم تێکچوونی ھاوسەنگییە چارەنووسی داھاتوو دیاری دەکات کە ئایا مرۆڤەکان لە لووتکەی ڕاوچییەکان دەمێننەوە لەسەر ھەسارەیەک کە ئێستا لەگەڵ ترسناکترین بوونەوەرەکانی مێژوودان

ڕۆڵەکان 
 کریس پرات وەک ئۆون گرەیدی، زیندەوەرناس و جەنگاوەری دێرینی ھێزی دەریایی ئەمریکایە، ھەروەھا ڕاھێنەری تایبەتی پێشووی جیھانی جوراسی بوو، خۆشەویستی کلێر و باوکی بەخێوکەری مەیزییە.
 بڕایس داڵاس ھاوارد وەک کلێر دێیرینگ، بەڕێوەبەری پێشووی جیھانی جوراسی و دامەزرێنەری گرووپی پاراستنی دایناسۆرەکانە، و ھەروەھا خۆشەویستی ئۆون و دایکی بەخێوکەری مەیزییە.
 لۆرا دێرن وەک دکتۆر ئێلی ساتلەر، زانای ڕوەکناسی کۆن، و ڕاوێژکارێک کە گەشتی بۆ جوراسی پارکی ڕەسەنی جۆن ھامۆند کردووە.
 جێف گۆڵدبڵوم وەک وەک د ئیان مالکۆم، تیۆریی شێواوی، بیرکار، ڕاوێژکاری پێشووی جوراسی پارک، و کەسایەتییەکی سەرەکی لە ڕووداوەکەی سان دیاگۆ کە لە فیلمی جیھانی ونبوو: پارکی جوراسی (١٩٩٧)دا وێنا کراوە.
 سام نیل وەک د ئالان گرانت، زانای بواری شوێنەوارناسی، و ڕاوێژکارێک کە گەشتی کردووە بۆ جوراسی پارکی ڕەسەنی جۆن ھامۆند، و ھەروەھا ڕزگاربوویەکی گەشتی «ئیسلا سۆرنا» کە لە جوراسی پارک ٣ی (٢٠٠١)دا وێنا کراوە.
 دیواندا وایز وەک کایلا واتس، فڕۆکەوانی پێشووی ھێزی ئاسمانی ئەمریکا کە یارمەتی ئۆون و کلێر دەدات لە ئەرکەکەیاندا.
 مامودۆ ئاتی وەک ڕامسای کۆل، بەرپرسی پەیوەندییەکانی کۆمپانیای بایۆسین جیناتیکس و نوێنەری لویس دۆدجسۆن. بە نھێنی کاری ھاوپەیمانی لەگەڵ ئیان مالکۆم و ھاوڕێکانی کرد بۆ ئەوەی دۆدجسۆن تێکبشکێنن.
 ئیزابێلا سێرمۆن وەک مایسی لۆکوود، نەوەی جیناتی کچی بنیامین لۆکوود، شارلۆت، کە وەک نەوەی پەروەردەی کردووە، لەژێر چاودێری ئۆون و کلێردایە. منداڵێکی تەمەن ١٤ ساڵانی کێشەدار و بوێر و ئیمکانات کە لەلایەن ئۆون ڕاھێنەرایەتی دەکرێت لە تێگەیشتن لە ڕەفتاری ئاژەڵان، یارمەتی ئەو دایناسۆرانە دەدات کە دەچنە ناو شوێنی نیشتەجێبوونی مرۆڤەکانەوە.
کامپبێل سکۆت وەک دکتۆر لویس دۆدجسۆن، بەڕێوەبەری جێبەجێکاری فرە ملیاردێری کۆمپانیای بایۆسین، دەیەوێت مەیزی و بێتا بڕفێنێت و ھەروەھا شوێنێکی دامەزراندووە وەک بازاڕی ڕەش بۆ ئەوەی دایناسۆرەکان بفرۆشێت تێیدا.
 بی دی وۆنگ وەک دکتۆر ھێنری وو، زانای سەرەکی بۆماوەیی بەرنامەکانی دایناسۆرەکان لە جوراسی پارک و جیھانی جوراسی.
 عومەر سی وەک باری سێمبێن، ڕاھێنەری پێشووی ئاژەڵان کە لەگەڵ ئۆون لە جیھانی جوراسی کاریان کردووە و ئێستا بریکاری ھەواڵگری فەڕەنسییە.
 جەستیک سمیس وەک فرانکلین وێب: تەکنیکاری پێشووی جیھانی جوراسی و چالاکوانی مافی دایناسۆرەکان.
 دانیێلا پینێدا وەک دکتۆر زیا ڕۆدریگێز، پزیشکی ئاژەڵانی کۆن و چالاکوانی مافی دایناسۆرەکان. ھەروەھا سکۆت ھایز لە ڕۆڵی ڕەین دیلاکۆرتی تەمەن ٢٠ ساڵدا دەردەکەوێت. وەک ڕاوچییەکە کە دەیەوێت مەیزی و بێتا بۆ بایۆسین بگرێت.

بەرھەمھێنان 
لە کاتی گفتوگۆ سەرەتایییەکان سەبارەت بە جیھانی جوراسی (٢٠١٥)، بەرھەمھێنەری جێبەجێکار ستێڤن سپیلبێرگ بە دەرھێنەر کۆڵین ترێڤۆرۆی ڕاگەیاندووە کە حەز دەکات فیلمی زیاتر دروست بکرێت سەبارەت بەم زنجیرەفیلمە. لە نیسانی ٢٠١٤، ترێڤۆرۆ ڕای گەیاند کە ھەموو بەش بەدواداچوونەکانی زنجیرەفیلمی جیھانی جوراسی باس کراوە. ھەروەھا وتی کە دەیانەوێت شتێکی «کەمتر ئارەزوومەندانە و ئەڵقەیی» دروست بکەن، بە شێوەیەک کە دەتوانێت «بە ئەگەرێکی زۆرەوە ببێتە زنجیرەیەک کە ھەست بە چیرۆکێکی تەواوی بکرێت». ترێڤۆرۆ، دواتر پرسیاری ئەوەی لێکرد کە چەندە نەخشەی داناوە کاتێک فیلمی جیھانی جوراسی لەم ساڵی ٢٠١٤یەدا وێنە دەگرێت، لە بەرامبەردا وەڵامی دایەوە و وتی: کە دەزانم چیرۆکەکە لە کوێ کۆتایی پێ دێت. ئاماژەی بەوەشکردووە، نەخشەدانان بۆ سەرەتا و ناوەڕاست و کۆتایی بەشەکان پێشوەختە «زۆر گرنگە بۆ زنجیرەفیلمێکی وەک ئەمە، و ئەگەر بەڕاستی بتەوێت خەڵکی بھێنیتە نێو فیلمێکەوە، ئەوا دڵنیابە ئارەزووی مانەوەیان دەبێت». پێویستە لەو ئاستەدا بیری لێبکرێتەوە و ھەروەھا فیلمەکانی پێشووتری پارکی جوراسی زیاتر ئەڵقەیی بوون و بەباشی تێپەڕبوونە. ترێڤۆرۆ لە مانگی ئایاری ٢٠١٥ خواستی خۆی دەربڕی کە دەرھێنەری جیاواز کار لەسەر فیلمەکانی داھاتوو بکەن. بەو باوەڕەی کە کەسانی دیکە دەتوانن تایبەتمەندی جیاواز بھێنن بۆ زنجیرەفیلمەکە، ھەروەھا ڕای گەیاند: «پێموایە ئەم زنجیرەفیلمە وەک زنجیرەفیلمەکانی میسیۆن ئیمپۆسیبڵ و جەنگی ئەستێرەکان دەنگ و دیدگای نوێ وەردەگرێت و پێویستە لە داھاتوودا ئەم زنجیرەفیلمە بمێنێتەوە و پەرە بسێنێتو باشتر بکرێت».

ھەروەھا ئاماژەی بەوەشکردووە، زنجیرەکە ھەمیشە باس لە پارکێکی گەشتیاریی بۆ دایناسۆرەکان ناکات و فیلمەکانی داھاتوو دەتوانن لە چەمکی پێکەوەژیانی دایناسۆرەکان و مرۆڤەکان بکۆڵنەوە. فرانک مارشال بەرھەمھێنەری فیلمی جیھانی جوراسی نەخشەکانی بۆ سێیەم فیلمی جیھانی جوراسی لە کۆتایی ساڵی ٢٠١٥ پشتڕاستکردەوە، و دۆنا لانگلی سەرۆکی کۆمپانیای یونێڤێرساڵ پیکچەرز ڕای گەیاندووە کە ترێڤۆرۆ و سپیلبێرگ بیرۆکەیەکی چیرۆکییان بۆ فیلمەکە ھەبووە. کریس پرات کە ڕۆڵی ئۆون دەگێڕێت لە فیلمەکەی ٢٠١٤، دڵنیایی دا کە لە فیلمەکانی داھاتوو ڕۆڵەکانی خۆی دووبارە دەکاتەوە. ترێڤۆرو ئاماژەی بەوەشکردووە، ھاوڕێیەتی لە فیلمی جیھانی جوراسی لە نێوان ئۆون و باری (کە عومەر سی ڕۆڵی تێدا دەگێڕێت) دەتوانێت تا درێژەی فیلمەکان داھاتووش بەردەوام بێت. ھەروەھا ئاماژەی بەوەشکردووە، کەسایەتی بڕایس داڵاس ھاوارد، کلێر، زۆرترین دەرکەوتنی دەبێت لە کاتی پێشکەشکردنی فیلمەکانی تری جیھانی جوراسیدا.

یوونیڤەرساڵ پیکچەرز لە شوباتی ٢٠١٨ ڕای گەیاند کە ئەو فیلمە بێ ناونیشانە کە ئەوکات بە (جیھانی جوراسی ٣ - Jurassic World 3) ناسرابوو، لە ١١ی حوزەیرانی ٢٠٢١ نمایش دەکرێت. ھەروەھا ڕاگەیەندرا کە ترێڤۆرۆ لەگەڵ ئیمیلی کارمایکلی تەمەن ٢٠ ساڵ سیناریۆی فیلمەکە دەنووسێت لەسەر بنەمای چیرۆکێکی ترێڤۆرۆ و ھاوبەشی نووسین، دێریک کۆنۆلی (کە لەگەڵیدا کاریان لەسەر سیناریۆی فیلمەکانی پێشووی جیھانی جوراسی کردووە). ھاوشێوەی فیلمەکانی پێشوو، مارشال و پاتریک کرۆلی بەرھەمھێنەر دەبوون و ترێڤۆر و سپیلبێرگ وەک بەرھەمھێنەری جێبەجێکار دەگەڕێنەوە. دوای مانگێک لە ڕاگەیاندنەکە، ترێڤۆرۆی وەک دەرھێنەریش پشتڕاستکرایەوە. جەی ئەی بایۆنا دەرھێنەری فیلمەکەی پێشوو بوو، بەناوی جیھانی جوراسی: شانشینی کەوتوو؛ ترێڤۆرۆ وتی: کە ئیلھامێکی زۆری لە کارەکانی بایۆنا وەرگرتووە بۆ فیلمەکە و دەڵێت «ئەوە وای لێکردم حەزم لێیە ئەم کارە تەواو بکەم کە دەستمان پێکردووە». ھەروەھا سپیلبێرگ داوای لە ترێڤۆرۆ کردبوو وەک دەرھێنەر بگەڕێتەوە. ترێڤۆرۆ بڕیار بوو دەرھێنەری فیلمێکی نوێی جەنگی ئەستێرەکان ببێت بەناوی «جەنگی ئەستێرەکان: سەرھەڵدانی سکای واکەر»، پێش ئەوەی لە مانگی ئەیلوولی ٢٠١٧ پڕۆژەکە بەجێبھێڵێت، ھەربۆیە ئەو ئەزموونەی لە فیلمی جەنگی ئەستێرەکاندا ھەیبوو، بۆ سێیەم و کۆتا فیلمی فەرمانڕەوایەتی جیھانی جوراسی وەک ڕێبەرێکی پراکتیکی بەکارھێنا. ھەروەھا ئەو کەسانەی کە لەگەڵ ترێڤۆرۆ لە جەنگی ئەستێرەکان کاریان کردووە، دواتر پەیوەندییان پێوەی کرد بۆ فیلمی فەرمانڕەوایەتی جیھانی جوراسی. کۆمپانیای لێجێندەری ئینتەرتەینمەنت ھاوبەشی دارایی دوو فیلمی پێشووی کردووە بەڵام پەیوەندی بە فیلمی سێیەمەوە نەبووە، بەو پێیەی گرێبەستی پێنج ساڵەی لەگەڵ یوونیڤەرساڵ پیکچەرز لە ساڵی ٢٠١٨ کۆتایی ھات.

لە ١٩ی شوباتی ٢٠٢٠، یەکەیەکی بەرھەمھێنانی فڕۆکەی بێفڕۆکەوان بەکارھێنا بۆ وێنەگرتنی دیمەنە ئاسمانییەکان لە "کاتدراڵ گرۆڤ" لە دوورگەی ڤانکۆڤەری کەنەدا. فۆتۆگرافی سەرەکی لە ٢٤ی شوبات لە بریتش کۆلۆمبیا دەستیپێکرد و ڕۆژی دواتر ناونیشانی فیلمەکە بە ناوی (فەرمانڕەوایەتی جیھانی جوراسی - Jurassic World Dominion) ڕاگەیەندرا. وێنەگرتن لە کەنەدا لە سەرەتای مانگی ئازاری ٢٠٢٠ کۆتایی ھات. بەرھەمھێنان گواسترایەوە بۆ ئینگلتەرا، شوێنێکی سەرەکی لەوێ ستۆدیۆی پاینوود بوو (ئەو دامەزراوەیەی کە بۆ جیھانی جوراسی: شانشینی کەوتوو بەکاردەھێنرا). ھەروەھا دواتر وێنەگرتن لە ماڵتا ئەنجامدرا. بوودجەی فیلمەکە لە نێوان ١٦٥ بۆ ١٨٥ ملیۆن دۆلار بووە. «جۆن شوارتزمان» کە سینەماکار بوو، دوای ئەوەی لەگەڵ ترێڤۆرۆ کاریان لەسەر یەکەم فیلمی جیھانی جوراسی کرد و لە پرۆسەکەدا بوو بە یەکەم کەس کە وەک دەرھێنەری وێنەگری سینەمایی لە دوو فیلمی جوراسی پارکدا کاری کرد. شوارتزمان فیلمەکە بە فیلمی ٣٥ ملم و فیلمی ٦٥ ملم و ڤیستاڤیژن وێنەگرتووە. ھەندێک دیمەنی شەوانە بە شێوەی دیجیتاڵی وێنەگیرا بۆ یارمەتیدانی تیمی کاریگەرییە بینراوەکان لە کاتی پۆست-پرۆدەکشندا.

وێنەگرتن لە مانگی ئازاری ٢٠٢٠ وەک ڕێکارێکی سەلامەتی بەھۆی پەتای کۆڤید ١٩ وەستان و لە سەرەتادا چاوەڕوان دەکرا لە ماوەی چەند ھەفتەیەکدا بڕیار لەبارەی دەستپێکردنەوەی بەرھەمھێنانەوە بدرێت. لە کاتی دواکەوتنەکەدا، سینەماکاران کاتیان پاشەکەوت کرد بە ئەنجامدانی کاری پۆست-پرۆدەکشن لەسەر ئەو گرتە ڤیدیۆییانەی کە پێشتر گیراوە. زۆربەی ئەم دیمەنانە دایناسۆرەکانیان تێدابوو، ئەمەش ڕێگەی بە تیمی کاریگەرییە بینراوەکان داوە دەست بکەن بە دروستکردنی ئەو بوونەوەرانە بۆ فیلمەکە. لە کۆتاییدا یونێڤێرساڵ پشتڕاستی کردەوە کە وێنەگرتن لە مانگی تەممووزی ٢٠٢٠ لە ستۆدیۆی پاینوود دەست پێدەکاتەوە. کۆمپانیاکە نەخشەی دانابوو نزیکەی ٥ ملیۆن دۆلار بۆ پرۆتۆکۆڵی سەلامەتی خەرج بکات، لەوانە ھەزاران پشکنینی کۆڤید-١٩ بۆ ھەر کاست و ئەندامێکی تیمی فیلمەکە (کە پێش دەستپێکردنەوەی بەرھەمھێنان و چەند جارێک لە کاتی وێنەگرتندا پشکنینیان بۆ دەکرێت). دامەزراوەیەکی پزیشکی ڕاسپێردرا بۆ ئەنجامدانی پشکنینەکان و پزیشک و پەرستاران لە کاتی وێنەگرتندا لە شوێنی ڕووداوەکە بوون. کاست و تیمی فیلمەکە ڕاھێنانی کۆڤید-١٩یان پێدەکرا، سێتی پاینوودیش ١٥٠ وێستگەی پاککەرەوەی دەست و ١٨٠٠ ھێمای سەلامەتی لەخۆدەگرت بۆ ئەوەی ڕێوشوێنی سەلامەتی وەک دووری کۆمەڵایەتییان بیربخاتەوە. کاستەکە بەڵگەنامەیەکی ١٠٩ لاپەڕەیی وەرگرت کە پرۆتۆکۆڵەکانی سەلامەتیان تێدابوو. تیمی بەرھەمھێنانی ٧٥٠ کەسی دابەشکرابوون بەسەر دوو گرووپدا، گرووپە گەورەکە پێکھاتبوو لە ئەندامانی تیم کە بەشداربوون لە بیناسازی و پاڵپشتی و چالاکییەکانی دیکەی پێش وێنەگرتن.

گرووپە بچووکەکە پێکھاتبوو لە ترێڤۆرو و کاستەکە و ئەندامانی سەرەکی تیمەکە. لە ٦ی تەممووزی ٢٠٢٠ وێنەگرتن دەستی پێکردەوە. ھۆتێلێکی ئینگلیزی لەلایەن کۆمپانیای یونێڤێرساڵەوە بەکرێ گیرا بۆ ماوەی وێنەگرتنەکە، ئەمەش ڕێگەی بە کاست و تیمی فیلمەکە دا بۆ ماوەی دوو ھەفتە کەرەنتینە بکەن پێش ئەوەی وێنەگرتن دەست پێبکاتەوە. دوای کەرەنتینەکردن ڕێگەیان پێدرا بەبێ دووری کۆمەڵایەتی و دەمامک لەبەرکردن لە ھۆتێلەکەدا بگەڕێن. کاست و کارمەندانی ھۆتێلەکە ھەفتەی سێ جار پشکنینیان بۆ دەکرا. بەکرێدانی ھۆتێلەکە، لەگەڵ ڕێکارەکانی خۆپارێزی کۆڤید-١٩، باوەڕی بە کاستەکە ھێنا کە دەستپێکردنەوەی وێنەگرتن سەلامەت دەبێت، چونکە ھۆتێلەکە «شوێنێک»ی پارێزەر بوو بۆ کاست و تیمی فیلمەکە. ترێڤۆرۆ ھانی کاستەکەی دا کە پێشنیار بکەن سەبارەت بە ڕۆڵی کەسایەتییەکانیان. ترێڤۆرۆ وتی: من و کاستەکە پەیوەندییەکی نزیکمان دروست کرد لەکاتێکدا چوار مانگ پێکەوە بووین، ئەمەش ڕێگەی پێداین کە کەسایەتییەکان ڕێکبخەین بە شێوەیەک کە ھەرگیز دەرفەتی ئەوەم نەدەبوو بەتەنیا بیکەم ئەگەر کات و ساتەکانی ئەم پەتایە نەبووایە. ڕێوشوێنی سەلامەتی نزیکەی ٩ ملیۆن دۆلاری تێچووە، بە ھۆتێلەکەشەوە. فیلمی «فەرمانڕەوایەتی جیھانی جوراسی»یەکێک بوو لە یەکەم فیلمە گەورەکان کە لە کاتی پەتاکەدا دەستی بە بەرھەمھێنان کردەوە، ھەروەھا نموونەیەک بوو بۆ بەرھەمە گەورەکانی دیکە لەسەر چۆنییەتی دەستپێکردنەوەی بەرھەمھێنان. یوونیڤەرساڵ فیلمەکەی بە بیرکەرەوە زانی بۆ دەستپێکردنەوە، پێویستی بە چەند شوێنێکی ڕاستەقینە ھەبوو لە دەرەوەی سێتی ستۆدیۆکان، و کاستێکی تاڕادەیەک بچووک و کەمی زیادەی ھەبوو. ھەروەھا دەستپێکردنی زووتری وێنەگرتن لە ئینگلتەرا ئاسانکاری کرد بۆ دەستپێکردنەوەی وێنەگرتنی ئەم فیلمە. نیل و دێرن و گۆڵدبلوم لە سەرەتای مانگی ئاب دەستیان بە وێنەگرتنی کردووە. لەو کاتەدا چوار ئەندامی تیمی وێنەگرتنی نێو کەشتییەکەی فیلمەکە لە ئینگلتەرا تووشی کۆڤید-١٩ بوون؛ چوارەکەی تر دوای گەیشتنیان بۆ ئەوێ پێش بەرھەمھێنان لە ماڵتا پشکنینیان ئەرێنی بووە. بڕیار بوو تیمی سەرەکی لە ماڵتا لەگەڵ پرات، ھاوارد و نیل وێنە بگرن، ھەرچەندە ئەم نەخشانە دوای زۆربوونی بارودۆخەکانی کۆڤید-١٩ ھەڵوەشایەوە. لە ئەنجامی ئەو زیادبوونەدا، شانشینی یەکگرتوو ماڵتای خستە ناو لیستی ئەو وڵاتانەی کە دەبێت ھاتنی لێوە بۆ ماوەی ١٤ ڕۆژ کەرەنتینە بکرێن.

ترێڤۆرۆ دەیویست فیلمەکە لەو شوێنانەدا ئەنجام بدرێت کە پێشتر لە زنجیرەکەدا بوونیان نەبووە، لەوانە ماڵتا. وێنەگرتنی شوێن لە ئامێرەکان باشتر بوو و شاشەی شین (بلو سکرین) بە دەگمەن بەکاردەھێنرا لە فیلمەکەدا. فیلمی حوکمڕانی جیھانی جوراسی یەکەم فیلمە لەم زنجیرەفیلمەدا کە دایناسۆرەکانی لە ژینگەیەکی بەفراویدا تێدایە. ھەندێک دیمەن، کە لە سیرا نیڤادا دانراون، لە بریتیش کۆلۆمبیا لە زستانێکی بەفراویدا وێنەیان گیراوە. بەزۆری لەنێو شوێنەکانی بریتیش کۆڵۆمبیا بوو، کە ناوەندی شارەکەی و ناوچەیەکی داراویی لەخۆگرتبوو. لە دیمەنێکی سەرەتاییدا، ئۆون و چەند کەسانێکی دیکە سواری ئەسپ دەبن بۆ ئەوەی کۆمەڵێک لە لە جۆری دایناسۆڕەکان بگرن و بیانپارێزن. ئەم فیلمە لەژێر کاریگەری فیلمی دۆڵی گوانگی ساڵی ١٩٦٩ و فیلمە ڕۆژاوایییەکانی دەیەی شەست و حەفتاکان بوو کە لە دیمەنە بەفراوییەکاندا جێگیرکراون. وێنەگرتن لە ستۆدیۆکانی پاینوود بریتی بوو لە شانۆی ٠٠٧ کە ئامێری گەورە تێیدا کۆدەکرانەوە. بە گشتی ١١٢ ئامێر بۆ فیلمەکە دروست کرا، لەنێویاندا بازاڕی ڕەشی تێدابوو.

مۆسیقا 
ئاوازی فیلمەکە لەلایەن مایکل جیاکینۆوە دانراوە کە فیلمەکانی پێشووی جیھانی جوراسیی تۆمارکردووە. لە ستۆدیۆکانی دەبی ڕۆد لە ئینگلتەرا لە ماوەی ١٠ ڕۆژدا تۆمارکراوە کە لە مانگی ئایاری ٢٠٢١ کۆتاییان پێ ھاتووە. جیاکینۆ وەک گۆرانییەکانی پێشووی جیھانی جوراسی، دووبارە تەوەرەکانی گۆرانییەکانی پێشووی جۆراسی پارکی جۆن ویلیامس پێشکەش کردووەتەوە. نمرەکە لەلایەن کۆمپانیای باک لۆت میوزیک دابەشکراوە و لە ٣ی حوزەیرانی ٢٠٢٢ بە شێوەیەکی دیجیتاڵی بڵاوکرایەوە و دوای سێ ھەفتە بە شێوەیەکی فیزیکی بڵاوکرایەوە.

بەبازاڕکردن 
پێشبینییەکی پێنج خولەکی فیلمەکە لە مانگی حوزەیرانی ٢٠٢١ بە نمایشکردنی فیلمی "خێرا و توورە ٩" لە ئایماکسدا بڵاوکرایەوە. ترێڤۆرو دەیویست دیمەنەکە پێنج خولەکی یەکەمی فیلمەکە بێت پێش ئەوەی لە شانۆکەدا دەربھێنێت. ئەو گرتە ڤیدیۆیییە لە ٢٣ی تشرینی دووەمی ٢٠٢١ بە شێوەی ئۆنلاین بڵاوکرایەوە، وەک کورتە فیلمێکی سەربەخۆ و پێشەکی بۆ فیلمی حوکمڕانی جیھانی جوراسی. یەکەم ترەیلەر لە ١٠ی شوباتی ٢٠٢٢.

بڵاوکردنەوە 
فیلمی حوکمڕانی جیھانی جوراسی لە ٢٣ی ئایاری ٢٠٢٢ بۆ یەکەمجار لە مەکسیکۆ سیتی نمایشکرا و لە یەکەمی حوزەیران لە مەکسیک و کۆریای باشوور دەستی بە نمایشکردنی شانۆیی کرد. لە ئەمریکا فیلمی حوکمڕانی جیھانی جوراسی لە ١٠ی حوزەیران لەلایەن کۆمپانیای یوونیڤەرساڵ پیکچەرز بە شێوەی شانۆیی نمایشکرا؛ بڕیار بوو لە ١١ی حوزەیرانی ٢٠٢١ بڵاوبکرێتەوە، بەھۆی پەتاکە دواکەوت. فیلمەکە لە ١٤ی تەممووزی ٢٠٢٢ بۆ کڕین و کرێی دیجیتاڵی بڵاوکرایەوە و لە ١٦ی ئابدا لەسەر «فۆڕکەی ئاڵترا ئێچ دی» و «بلو ڕەی» و دی ڤی دی نمایشکرا. بڵاوکردنەوەی ڤیدیۆی ماڵەوەی وەشانی درێژکراوەی حوکمڕانی جیھانی جوراسی لەخۆدەگرێت کە ١٤ خولەکی گرتە بڕاوەکانی تێدا نۆژەن کراوەتەوە، بەمەش کۆی کاتی نمایشکردنەکە دەگاتە ١٦٠ خولەک. لە ئەمریکا، وەشانی شانۆیی و درێژکراوە لە ٢ی ئەیلوولی ٢٠٢٢ لە ماڵپەڕی پیکۆکی کۆمپانیای یونێڤێرساڵ نمایشکرا، ئەمەش لە چوارچێوەی گرێبەستێکی ١٨ مانگەدا کە تێیدا فیلمەکە بۆ ماوەی ١٠ مانگ دەچێتە ئەمازۆن ڤیدیۆ پێش ئەوەی بگەڕێتەوە بۆ پیکۆک بۆ چوار مانگی کۆتایی.

پێشوازی 
فیلمی حوکمڕانی جیھانی جوراسی لە ئەمریکا و کەنەدا ٣٧٦٫٩ ملیۆن دۆلاری بەدەستھێناوە، لە ناوچەکانی دیکەشدا ٦٢٦٫٩ ملیۆن دۆلار بووە، کە کۆی گشتی داھاتی جیھانی ١٫٠٠٤ ملیار دۆلار بووە. ئەم فیلمە سێیەم فیلمە کە زۆرترین داھاتی ساڵی ٢٠٢٢ی بەدەستھێناوە، ھەروەھا ٥٠مین فیلم بوو کە ڕێژەی ملیار دۆلاریی تێپەڕاندووە، چوارەمین فیلمی جوراسییە، و ھەروەھا سێیەم فیلمە کە لە سەردەمی پەتای کۆڤید-١٩دا بڵاوکرایەوە (دوای فیلمی پیاوی جاڵجاڵۆکە: ھیچ ڕێگەیەک نییە بۆ نیشتیمان و تۆپ گەن: ماڤێریک). دێدلاین ھۆڵیوود قازانجی فیلمەکەی بە ٢٢٩٫٧ ملیۆن دۆلار بە ژمێریاری بوودجەی بەرھەمھێنان، بازاڕکردن، بەشداریکردنی بەھرەمەندەکان، و تێچوونەکانی تر ھەژمار کردووە. لە ئەمریکا و کەنەدا، پێشبینی دەکرا فیلمەکە لە کۆتایی ھەفتەی یەکەمی فیلمەکەدا نزیکەی ١٢٥ ملیۆن دۆلار لە ٤٦٧٦ سینەما بەدەستبھێنێت. دوای ئەوەی لە یەکەم ڕۆژیدا ٥٩٫٥٥ ملیۆن دۆلاری بەدەستھێنا (لەوانەش ١٨ ملیۆن دۆلار لە پێشبینییەکانی شەوی پێنجشەممە، کەمێک لە خوار ١٨٫٥ ملیۆن دۆلاری یەکەمی جیھانی جوراسی ١ و لە سەرووی ١٥٫٣ ملیۆن دۆلاری شانشینی کەوتووەوە)، خەمڵاندنی کۆتایی ھەفتە بۆ ١٤٢ ملیۆن دۆلار بەرزکرایەوە. باشترین کۆتا کردنەوەی فیلمێکی ناسووپەرھیرۆ بوو، بە لەبەرچاوگرتنی پێشوازییە نالەبارەکانی ڕەخنەگران و نمرەی مامناوەندی دەرچوونی بینەران، دێدڵاین ھۆڵیوود نمایشەکەی بە «سەرسوڕھێنەر» ناوبرد. ئەمە چوارەم بەرزترین کۆتایی ھەفتەی کردنەوەی فیلمی یوونیڤەرساڵ پیکچەرز بوو، لە دوای دوو فیلمەکەی پێش خۆی و فیلمی خێرا و تووڕە ٧ی ٢٠١٥.

سەرچاوەکان

بەستەرە دەرەکییەکان

 
 
 

فیلمەکانی ٢٠٢٢
فیلمە سێ ڕەھەندییەکانی ٢٠٢٢
فیلمە ئەکشنییە سەرکێشییەکانی ٢٠٢٢
فیلمە ئەکشنییە خەیاڵییە زانستییەکانی ٢٠٢٢
فیلمەکانی ٢٠٢٠ بە زمانی ئینگلیزی
فیلمە ئەھریمەکانی دەیەی ٢٠٢٠
فیلمە سەرکێشییە زانستییە خەیاڵییەکانی دەیەی ٢٠٢٠
فیلمە ئەمریکییەکانی دەیەی ٢٠٢٠
فیلمە سێ ڕەھەندییە ئەمریکییەکان
فیلمە ئەکشنییە سەرکێشییە ئەمریکییەکان
ڕاونانی فیلمە ئەمریکییەکان
فیلمی ئەکشنی زانستی ئەمریکی
فیلمە سەرکێشییە زانستییە خەیاڵییە ئەمریکییەکان
فلیمی ئەھریمەنی ئەمریکی
فیلمە پاشکۆ ئەمریکییەکان
فیلمەکان دەربارەی دەیناسۆرەکان
فیلمەکان دەربارەی خێزان
فیلمەکان دەربارەی ئەندازیاری بۆماوەیی
فیلمەکان دەربارەی دەزگای ھەواڵگری ناوەندی
فیلمەکان لە دەرھێنانی کۆلین ترێڤۆرۆ
ئەو فیلمانەی بەھۆی پەتای کۆڤید-١٩ دواخراون
فیلمە بەرھەمھێنراوەکانی فرانک مارشال
ئەو فیلمانەی لە نیڤادا داندراون
ئەو فیلمانەی لە تەکساس لە ئەمریکا نمایش دەکرێن
فیلمەکان کە لە ویلایەتی یوتا دانراون
فیلمەکان کە لە ساڵی ٢٠٢٢ داندراون
ئەو فیلمانەی لە واشنت داندراون
ئەو فیلمانەی لە ستۆدیۆکانی پاینوود وێنەگیراون
فیلمە ئەھریمەنییە زەبەلاحەکان
فیلمەکانی ئایماکس
فیلمەکانی یوونیڤەرساڵ پیکچەرز
فیلمەکانی فۆڕ دی ئێکس
فیلمەکانی ئامبلین ئینتەرتەیمێنت
ئەو فیلمانەی بەھۆی پەتای کۆڤید-١٩ بەرھەمھێنانیان ڕاگیرابوو
فیلمەکان سەبارەت بە کشتوکاڵ
فیلمەکان سەبارەت بە ڕفاندنی منداڵ لە ئەمریکا
فیلمەکان سەبارەت بە دڕندەییی ئاژەڵان
فیلمە ئەھریمەنەکانی دەیەی ٢٠٢٠
فیلمە ئەھریمەنە ئەمریکییەکان
فیلمە ئەکشنییە زانستییە ئەمریکییەکان
فیلمە پاشکۆیە ئەمریکییەکان
فیلمەکان سەبارەت بە دایناسۆڕەکان
فیلمەکان سەبارەت بە ھەتیوەکان
ئەو فیلمانەی لە تێکساس، ئەمریکا نمایش کراون
ئەو فیلمانەی لە واشینگتن داندراون
فیلمەکان سەبارەت بە مێرووەکان
فیلمەکان سەبارەت بە زانیاریدان
فیلمەکان کە لەلایەن مایکل جیاکینۆوە تۆمارکراون
فیلمەکان کە لە ئیتاڵیا داندراون
فیلمەکان کە لە ماڵتا داندراون
فیلمەکان کە لە پەنسێلڤانیا داندراون
فیلمەکان کە لە سان فرانسیسکۆ داندراون
فیلمەکان کە لە بەرزایییەکانی ئەلبدا ڕوودەدەن
فیلمەکان کە لە زەریای ھێمن ڕوودەدەن
فیلمەکان کە لە بریتیش کۆلومبیا وێنەیان گیراوە
فیلمەکان کە لە ھامپشیر وێنەیان گیراوە
فیلمەکان کە لە ماڵتا وێنەیان گیراوە
فیلمەکانی پارکی جوراسی